१३ औं दिनमै सकिएको एउटा ‘पोलिटिकल ड्रामा’ 
कोरोना महामारीविरुद्धको निर्णायक लडाइँकै बीचमा अचानक बालुवाटारबाट ‘इन्ट्री’ भएको एउटा रहस्यमयीजस्तो लागेको ‘पोलिटिकल ड्रामा’ को १३ औं दिनमा अन्त्य भएको छ । 
काठमाडौँ — कोरोना महामारीविरुद्धको निर्णायक लडाइँकै बीचमा अचानक बालुवाटारबाट ‘इन्ट्री’ भएको एउटा रहस्यमयीजस्तो लागेको ‘पोलिटिकल ड्रामा’ को १३ औं दिनमा अन्त्य भएको छ । सत्तारुढ नेकपाको ब्यानरमा सुरु भएको ‘पोलिटिकल ड्रामा’ कहाँ पुगेर कसरी टुंगिन्छ भन्ने रहस्यले नेकपाका आठ लाख नेता–कार्यकर्तामा बेचैनी थियो । लकाउनका कारण झन्डै डेढ महिनादेखि ‘नजरबन्द’मा रहेका सबै नेपाली नागरिकले मूलधारका मिडिया र सामाजिक संजालबाट यसको भरपुर मनोरन्जन लिए । यो ‘नाटक’मा नेकपाको मूल नेतृत्वको मुख्य भूमिका थियो । खास गरेर ९ सदस्यीय सचिवालयका हरेक सदस्यको भूमिका जोडदार रह्यो । कतिपय ‘कलाकार’ ले विगतको अनूभवसँगै दोहोरो भूमिका निभाए र ‘ड्रामा’ लाई अन्तिमसम्म बहुतै ‘सस्पेन्स’ मा राखे । ‘ड्रामा’ एउटै थियो तर प्रर्दशनचाहिँ फरक–फरक ठाँउमा भयो । यसमा विदेशी कलाकारको पनि बीचबीचमा अभिनय भयो । दर्शकका लागि ‘ड्रामा’ आँखै नचिम्ली हेरौंजस्तो भयो । संवाद भद्दा देखिए पनि दृष्य चाहिँ जोडदार नै बनिरह्यो । भलै १२ दिनमात्र चलेको किन नहोस्, नेपाली राजनीतिक इतिहासमा पढ्न र बुझ्नलायक बन्यो यो ‘ड्रामा’ । नाटकको पटकथा लेखन विभिन्न ठाँउमा भए पनि यसको मञ्चन सुरु हुन्छ, वैशाख ८ मा । यसै दिन हो मन्त्रिपरिषद् बैठकले ‘संवैधानिक परिषद् (काम, कर्तव्य, अधिकार र कार्य्विधि) सम्बन्धी (पहिलो संशोधन) अध्यादेश, २०७७ र राजनीतिक दलसम्बन्धी (दोस्रो संशोधन) अध्यादेश, २०७७ अध्यादेश जारीका लागि राष्ट्रपतिकहाँ सिफारिस गर्ने निणय गर्‍यो । ‘ड्रामा’ भर्खरै सुरुमात्र भएको थियो, राजनीतिक वृत्तमा हलचल भइहाल्यो । लगत्तै नेकपाका शीर्ष नेताले प्रधानमन्त्री केपी शर्मा ओलीसँग संवाद गरे । लगत्तै पाँच बजे सचिवालय बैठक बस्यो । अध्यादेश किन ल्याएको भनेर छलफल हुँदै गर्दा ‘ड्रामा’ मा शीतलनिवासको भूमिका देखियो । राष्ट्रपति विद्यादेवी भण्डारीले सत्तारुढ दलभित्र विवाद भइरहेका दुई अध्यादेश जारी गरिन् । त्यसपछि सत्तारुढ दलभित्र छलफलको नयाँ अध्याय सुरु भयो । वैशाख १० मा अध्यादेश फिर्ताको र स्थायी कमिटी बैठक माग गर्दै नेकपाका २० स्थायी कमिटी सदस्यले अध्यक्षद्वय ओली र दाहाललाई पत्र बुझाए । पत्र बुझाउनेमा दाहाल र नेपाल निकट स्थायी कमिटी सदस्य थिए । ‘ड्रामा’ मा एकपछि अर्को पात्र जोडिन थाले । अध्यादेश जारी भएपछि ११ गते ओलीले अर्का अध्यक्ष दाहाल र वरिष्ठ नेता नेपालसँग बालुवाटारमा छुट्टाछुट्टै भेट गरे । भेटमा दाहाल र नेपालले अध्यादेश फिर्ता लिन सुझाव दिए । त्यही भेटमा ओलीले अध्यादेश फिर्ता लिने पनि आश्वसन दिए । यहाँसम्म आउदा कथामा नयाँ ‘ट्वीस्ट’ आयो । प्रधानमन्त्रीले अध्यादेश फिर्ता लिने वचन दिइसकेपछि पनि उनीमाथि दबाब बनाउन सचिवालयका बहुमत सदस्य पार्टी उपाध्यक्ष बामदेव गौतम निवास भैंसेपाटीमा भेला भए । भेलामा अध्यक्ष दाहाल, वरिष्ठ नेताद्वय नेपाल, झलनाथ खनाल, प्रवक्ता नारायणकाजी श्रेष्ठ र महासचिव विष्णु पौडेल उपस्थित थिए । भेलाले २४ घण्टाभित्र अध्यादेश फिर्ता लिन प्रधानमन्त्रीलाई चेतावनी दियो । त्यसपछि ‘ड्रामा’ मा अर्को दृष्य आयो । दुवै अध्यादेशलाई लिएर पार्टी भित्र र बाहिरबाट चर्को आलोचना भएपछि १२ को मन्त्रिपरिषद् बैठकबाटै प्रधानमन्त्री ओलीले अध्यादेश फिर्ताको निर्णय गराए । मन्त्रिपरिषद्मा निर्णय गराए, सिफारिसपछि त्यसै दिन राष्ट्रपतिले दुवै अध्यादेश खारेज गरिन् । वैशाख १३ मा प्रधानमन्त्री ओली अर्का अध्यक्ष दाहाल, वरिष्ठ नेता नेपाल र उपाध्यक्ष गौतमको बालुवाटारमा छुट्टाछुट्टै भेटवार्ता भयो । दाहाल, नेपाल र गौतमले ओलीलाई निकास दिन अनौपचारिक रुपमा आग्रह गरे । तर, ओलीले आफ्‍नो अडान यथावत राखे । सोही दिन महासचिव पौडेलसँग पनि ओलीले छलफल गरे । सस्पेन्स भने कायमै रह्यो । अध्यादेश फिर्तापछि दाहाल–नेपाल समूहले प्रधानमन्त्री ओलीको विकल्प खोज्न संवाद सुरु गरे । सचिवालय र स्थायी कमिटी बैठक बोलाउन ओलीलाई दवाव दिए । ओलीसमूहका नेताहरु सहमति जुटाउन अध्यक्ष दाहाल र वरिष्ठ नेता नेपाललाई धेरै पटक भेटेर संवाद गरे । खासगरी नेपाल समूहलाई फकाउने प्रयास भयो । बालुवाटारमा ओलीले पनि आफू निकट नेताहरुसँग संवाद गरे । ‘ड्रामा’ जारी नै थियो । वैशाख १५ मा प्रधानमन्त्री ओली र नेता नेपालको वान टु वान भेटवार्ता भयो । त्यसलगत्तै कोटेश्वरको एक सरकारी भवनमा ओली र नेपाल समूहका नेताहरुको बैठक बस्यो । ओली समूहबाट मन्त्रिपरिषद् पुनर्गठन, मुख्यमन्त्री दिने गरी प्रस्ताव आए पनि सहमति जुटेन । नेपाल समूह एक व्यक्ति एक पदको अडानमा बस्यो । त्यहाँ पनि स्थायी कमिटी बैठकको माग भयो । यसै दिन चिनियाँ राष्ट्रपतिसँग राष्ट्रपति भण्डारीको कुरा भयो । चिनियाँ राजदूत शीतल निवास पुगेकै बेला दुई देशका राष्ट्रपतिबीच कुरा भयो । वैशाख १६ मा ओली र दाहालबीच वान टु वान वार्ता भयो । दुवै पक्ष आ-आफ्ना अडानमा बसे । तर, १७ गते सचिवालय बैठक बोलाउने सहमति भयो । १७ गते सचिवालय बैठक बस्यो । बैठक अघि दुवै समूहले संसदीय दलमा आफ्‍नो बहुमत देखाउन हस्ताक्षर संकलन थाले । साँझ सचिवालय बैठक बस्यो । बैठकमा दाहाल, नेपाल, खनाल र श्रेष्ठले ओलीको राजीनामा माग गरे । तर, ओलीले आफूले तत्काल राजीनामा नदिने बरु कोरोना संक्रमण सकिएपछि राजीनामा दिने र वामदेव गौतमलाई प्रधानमन्त्री बनाउने प्रस्ताव राखे । यस्तै नेता नेपाललाई पार्टीको तेस्रो अध्यक्ष बनाउने प्रस्ताव पनि राखे । यो कथामा आएको अनपेक्षित मोड थियो । तर, ओलीको राजीनामा माग्ने नेताहरुको बहुमत बैठकमा पुगेन । त्यसदिन बैठक विना निर्णय सकियो । अर्को बैठक २० गतेलाई तय भयो ।यो कथामा अब कस्तो मोड आउला ? कुन पात्रले रंग फेर्लान् ? कथामा नयाँ पात्रको प्रवेश होला कि यो यसरी अघि बढ्ला अब के हुन्छ ? यो प्रश्नमा धेरैको चासो थियो । ‘ड्रामा’ कहाँ पुगेर टुंगिन्छ भन्ने कसैले अनुमान गर्न सकेको थिएन । १८ गते प्रधानमन्त्री ओली र नेता नेपालबीच भेटवार्ता भयो । चिनियाँ राजदूतले प्रधानमन्त्री ओलीसँग भेट गरिन् । १९ गते प्रधानमन्त्री ओली र अध्यक्ष दाहालबीच भेटवार्ता भयो । सोही दिन दाहाल र नेपालबीच पनि भेटवार्ता भयो । लगातारको भेटहरुले चासोलाई थप बढाइदियो । मिडिया त पलपलको खबर दिन लागिरहेका थिए । चिनियाँ राजदूतले दाहाल र नेपाललाई भेटिन् । २० गते प्रधानमन्त्री ओली र उपाध्यक्ष गौतम, सचिवालय सदस्य रामबहादुर थापा र महासचिव विष्णु पौडेलबीच बालुवाटारमा भेटवार्ता भयो । ४ बजेलाई बोलाईएको बैठक साढे पाँचलाई सारियो । त्यसबीचमा प्रधानमन्त्री ओली शीतल निवास पुगे । फर्केर प्रधानमन्त्रीले ४० मिनेट प्रचण्डसँग संवाद गरे । सचिवालय बैठक बस्यो । बैठकअघि ओली र दाहालबीच पनि केहीबेर भेटवार्ता भएको थियो । तर, यो बैठकमा प्रधानमन्त्रीको राजीनामाको कुरै उठेन । कसैले कडिकडाउ कुरा गरेन् । बरु सँधै दम्भ प्रर्दशन गर्ने प्रधानमन्त्री ओलीले सुरुमै आत्मालोचना गरे । राजीनामा मागेर उफ्रिने दाहाल पनि आत्मालोचनातिर गए । एक हिसाबले ठूलो बम नपड्किइकनै डिफ्युज भएजस्तै भयो । बैठक सकियो, बाहिर आएर प्रवक्ता बोले । उनको अनुहारमा खुसी थिएन । बैठकले उपाध्यक्ष वामदेव गौतमलाई उपयुक्त समयमा प्रतिनिधिसभा सदस्य बनाउने निर्णय गरेको निर्णय सुनाए । नेकपालाई एकताबद्ध राख्ने, पार्टीलाई विधि पद्धति र कम्युनिष्ट मूल्य मान्यताअनुसार सञ्चालन गर्ने, पार्टीको मार्गनिर्देशनमा सरकार सञ्चालन गर्ने र सरकारले देश र जनताका पक्षमा समाजवादउन्मुख सामाजिक आर्थिक रुपान्तरणको लक्ष्य हासिल गर्ने गरी काम गर्ने दिशामा दृढतापूर्वक अगाडि बढ्ने निर्णय पनि उनले जानकारी दिए ।प्रवक्ताले पार्टीलाई फुटउन्मुख गराउने कुनै पनि किसिमका क्रियाकलापमा कोही पनि सहभागी नहुने प्रण गर्दै अन्य नेता कार्यकर्तालाई पनि त्यसैअनुरुप निर्देशन दिएको पनि सुनाए । कोरोना महामारीबाट जोगिन सरकारले चालेका कदमलाई कार्यान्वयन गर्न पार्टी एकताबद्ध भएर परिचालन हुने निर्णय आयो । यो सँगै ‘ड्रामा’ त सकिएको छ । तर, कथाको सेटिङमा खासै परिवर्तन आएको छैन । न त कथामा द्वन्द्वको निराकरण भएको देखिन्छ । त्यसैले एउटा क्लाइमेक्स सकिए पनि यो कथाको ‘रेजुलुसन’ बाँकी नै छ । स्थायी कमिटीको बैठक यही वैशाख २५ गते ११ बजे काठमाडौंमा बस्ने निर्णय पनि भएको छ । त्यसमा १३ दिनमा छुटेका केही रोचक दृष्य देखिन पनि सक्छन् । फेरि कुनै दिन नेकपामा नयाँ विषयमा ‘ड्रामा’ दोहोरियो भने कुनै आश्चर्य हुने छैन् । देश बनाउने जिम्मा भए पनि अरु त के नै छ र ! बस, उहाँहरुले दिने मनोरन्जन त हो !